62 sarnaqäwi: Davitan familiapan llakinaka
JERUSALENAN Davitax apnaqxän ukhaxa, Jehová Diosax walja nuwasïwinakan atipjañ yanapt’äna. Jehová Diosaw israelitanakarux Canaán churapxäma sataynaxa. Jichhasti, Jehová Diosan yanapt’apampixa Canaanax jupanakankxänwa.
Davitax wali sum apnaqäna. Jehová Diosarus munasïnwa. Ukatwa Jerusalenan apnaqxasaxa, Jehová Diosampi arust’äwir mantat arkxa Jerusalenar apxäna. Diosatak mä ut lurañ munäna uka utar arka uchañataki.
Mä qhawqha maratsti, Davitax jach’a jucharuw purt’asïna. Jaqit apaqañax juchawa, ukxa yatiskänwa. Ukampis mä arumaxa, apnaqirinakan utap patxatwa manqha tuqir uñtasaxa mä suma warm uñjäna. Betsabé satänwa, ukat chachapax Urías satänwa Davitan soldadopänwa.
Davitax wal Betsaberux munäna ukatwa uka utar irptayanïna. Chachapax nuwasiriw jay saraskäna. Ukat Davitax Betsabempiw ikintasïna ukat usurïptayäna. Uk yatisax Davitax wal llakisïna ukatwa Uriasar jiwayapxañapatakixa, soldadonakapar p’iqt’ir Joab sat tatarux akham säna: Uriasax nayr sarañapaw sasa. Jiwxipansti Davitax Betsabempiw casarasxarakïna.
Jehová Diosax Davitatakix wal colerasïna. Natán sat profetaparuw Davitan juchanakap qhanañchañataki khitäna. Davitampi Natanampiw akankasipki. Davitax jucha luratapatxa wal amtasïna, ukatwa Jehová Diosax jan jiwaykänti. Ukampis akham sänwa: ‘Kunatsa ukham jan walinakxa lurtaxa, utamanxa jan walt’äwinakaw utjani’ sasa. ¡Davitax sinti jan walt’äwinakanwa uñjasïna!
Nayraqatxa, Betsaben wawapaw jiwxäna. Ukatxa Davitan Amnón sat jilïr yuqapaw Tamar sat kullakapampi munkir jan munkir ikintasïna. Ukat colerasisaw Davitan Absalón sat mayni yuqapax Amnonar jiwayäna. Ukatxa, Absalonarakiw apnaqirïñatak jaqinakampi munayasïna, ukat juparuw apnaqirit utt’ayapxäna. Ukat Davitax Absalonampiw nuwasiñar puripxäna, ukanwa Absalonax jiwxäna. Jïsa, Davitax walja jan walt’äwinakaruw purt’asïna.
Ukäñkamasti, Betsabex Salomón sata yaqha wawanïnwa. Ukat Davitax chuymanïxäna, usutäxäna ukhaxa, Adonías yuqapaw apnaqirïñ munäna. Davitax Sadoc sat sacerdotempiw Salomonar p’iqipat aceitempi warxatayäna ukhamata Salomonaw apnaqirïni sasa uñacht’ayañataki. Ukat mä qhawqharuxa 70 maraniw Davitax jiwxäna. 40 maraw apnaqawayäna. Ukat Salomonaw apnaqirïxäna.
2 Samuel 11:1-27; 12:1-18; 1 Reyes 1:1-48.
Jiskt’äwinaka
- Israelitanakax Jehová Diosampi yanapt’ayasisaxa, ¿Canaán uraqinxa kunsa kamachapxäna?
- ¿Davitax uta patankaskäna ukhaxa kunas kamachänxa?
- ¿Kunatsa Jehová Diosax Davitatakix wal colerasïna?
- Kunjamtï aka dibujon uñjaskixa, ¿khiti tatarus Diosax khitatayna Davitar juchap qhanañchañataki, ukat kunanakaw familiaman utjani sataynasa?
- ¿Davitax kuna jan walt’äwinaksa uñjixa?
- ¿Khitis David lanti Israel apnaqirjam utt’ayatäxänxa?
Yaqha jiskt’äwinakampi
- Liyt’añamawa 2 Samuel 11:1-27.
¿Jehová Diosatak irnaqaskañaxa kunjamatsa jan walinakat jark’aqistu?
¿Kunjamats Davitax juchachasiñ tuqir wiytatänxa, kunsa jiwasanakax ukat yatiqaraksna? (2 Sam. 11:2; Mat. 5:27-29; 1 Cor. 10:12; Sant. 1:14, 15.)
- Liyt’añamawa 2 Samuel 12:1-18.
¿Davitar Natanax iwxkäna ukatxa kunjamsa irpir chuymaninakasa awk taykanakasa yatiqasipxaspa? (2 Sam. 12:1-4; Pro. 12:18; Mat. 13:34.)
¿Kunatsa Jehová Diosax Davitar khuyapt’ayänxa? (2 Sam. 12:13; Sal. 32:5; 2 Cor. 7:9, 10.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn